***Катэгорыя склону назоўнікаў***

*Пытанні:*

1. Сутнасць катэгорыі склону. Сістэма склонаў сучаснай беларускай мовы.
2. Асноўныя значэнні склонаў і спосабы іх граматычнага выражэння. Клічная форма.
3. Тыпы асноў назоўнікаў і скланенне. Варыянтнасць склонавых форм.
4. Рознаскланяльныя назоўнікі.
5. Нескланяльныя назоўнікі.
6. Множналікавыя назоўнікі. Ад’ектыўны тып скланення назоўнікаў.

*Літаратура:*

1. Наркевіч, А.І. Граматычныя катэгорыі і формы. – Мн., 1976. – С. 82-230.
2. Жыдовіч, М.А. Назоўнік у беларускай мове. – Мн., 1969.
3. Арашонкава, Г.У. Да пытання аб некаторых склонавых формах // Сучасная беларуская мова. Пытанні культуры мовы. – Мн., 1973. – С. 56-83.
4. Шчасная, К.Д. Дынаміка словазмяняльнай нормы назоўнікаў у беларускай мове і сучасная моўная практыка // АКД на атрыманне вуч. ступені к. філ. н. – Мн., 2013. – 24 с.
5. Залязняк, А.А. Русское именное словоизменение. – М., 1967.
6. Падручнікі.
7. У параўнанні з іншымі катэгорыямі склон выступае як найбольш граматычная і ўніверсальная катэгорыя, паколькі не звязана з семантыкай і ахоплівае ўсе без выключэння назоўнікі, нават так званыя нескланяльныя тыпу *кіно, паліто, дэпо, вну* і інш.

Катэгорыя склону ў сваіх граматычных значэннях і формах выконвае сінтаксічную функцыю, выражаючы адносіны і сувязі назоўнікаў з іншымі словамі (гл. граматыкі бел. і руск. моў, падручнікі). Аднак устанаўліваючы гэтую сувязь у граматыцы, склоны адлюстроўваюць існуючыя ў рэчаіснасці сувязі і адносіны. “У склонавых формах назоўніка адлюстроўваецца разуменне сувязей паміж прадметамі, з’явамі, дзеяннямі і якасцямі ў свеце матэрыяльнай прыналежнасці” (Виноградов В.В. Русский язык. – М., 1947, с. 167). Гэтыя адносіны вельмі разнастайныя, датычаць прасторавых, часавых, прыналежных, прычынных, мэтавых і іншых узаемасувязей. Такія адносіны ўскладняюцца адценнямі лексічных, і ў выніку семантыка склону вызначаецца значэннем кіруючага слова, формай і значэннем самога склону і семантыкай залежнага назоўніка. Напрыклад, *працаваць з аганьком* (спосаб дзеяння), *працаваць з пілой* (аб’ектнае значэнне), *працаваць ў полі* (месца дзеяння), *працаваць з суседкай* (сумеснасць дзеяння) і інш.

Гэта прыводзіць да таго, што склонавая форма перагружваецца значэннямі, граматычнымі функцыямі, ствараецца разрыў паміж абмежаванасцю знешніх форм і разнастайнасцю значэнняў. А адсюль непазбежна ўзнікае пытанне аб колькасці склонаў, іх сістэмнай арганізацыі. Пытанне “колькасці… склонаў у сучаснай рускай ці іншай мове – гэта пытанне не з тых, што задаюць дзецям у школе, так як самі вучоныя ў гэтым паміж сабою не ў згодзе” (Потебня А.А. Из записок по русской грамматике. Т. 1-2. – М., 1958. – С.64). Пытанне аб сістэме склонаў вырашаецца ў залежнасці ад таго, якая колькасць і якія склоны прызнаюцца ў мове, ці, больш правільна, у прызнанай навуковай канцэпцыі.

У сучаснай беларускай мове, як і іншых славянскіх мовах, можна вызначыць шасцісклонавую сістэму, хаця граматыкі мінулых і нават сённяшніх часоў прадстаўляюць і іншыя сістэмы. Так, напрыклад, Залязняк А.А. у сучаснай рускай мове налічвае 14 склонаў.

Сістэма склонаў – гэта прынятая ў мове пэўная паслядоўнасць пэўнай колькасці склонаў, што склалася гістарычна. Бо “ў працэсе моўнай перабудовы адбываецца якаснае відазмяненне граматычных катэгорый, якія па-іншаму асэнсоўваюцца, а таму і атрымліваюць новы змест, утвараюцца новыя склоны, гістарычна пераемна звязаныя, але якасна розныя, як адрозніваецца старое і новае ўтварэнне” (Мешчанінаў І.І. Новое учение о языке. -–Л., 1936. – С.268).

У айчыннай граматыцы гэта паслядоўнасць узыходзіць да грэка-лацінскай традыцыі і носіць, відавочна, умоўны характар. Колькасць склонаў звычайна вызначаецца на аснове колькасці розных склонавых форм у асобных назоўніках. Напрыклад, рознасць канчаткаў у Р. склоне м. роду назоўнікаў прывяла да таго, што некаторыя даследчыкі формы на -*а* і -*у* разглядалі як розныя склоны: зыходны (В.А. Багародзіцкі), колькасны (А.М. Пяшкоўскі), колькасна-раздзяляльны (В.У. Вінаградаў).

2. За значэнне склонавай катэгорыі прымаецца сінтаксічная функцыя сувязі назоўніка, а асноўнае значэнне склонаў знайшло адлюстраванне ў іх назвах, якія ўзыходзяць да тэрміналогіі, звязанай са скланеннем яшчэ ў антычных граматыках. І сапраўды, усе нашы назвы – гэта больш-менш удалыя калькі з назваў склонаў грэка-лацінскіх граматык, якія такім чынам замацоўвалі асноўнае значэнне склону. Параўн.: Н. (руск. именительный, укр. називний – nomunotivus), Р. (руск. родительный, укр. родовы – genetivus; гл. генетычны, генезіс), Д. (руск. дательный, укр. давальний – dativus; дзеяслоў даць, даваць), Т. (руск. творительный, укр. орудний – instrumentalis; прыладны, бо асноўнае значэнне прылады працы, дзеяння). Назва Т. склону была ўведзена Л. Зізаніем (1596), а сучасны апошні склон (М.) меў некалькі назваў: М. Сматрыцкі называў яго «сказительный» (апавядаючы, расказваючы), пазней М. Ламаносаў у “Российской грамматике” прапанаваў назву “предложный”. У беларускай мове замацавалася назва месны – па адным са значэнняў гэтага склону (месца).

У “Грамматика слов’яньска” У. Ужэвіча (рукапіс 1643 года ўпершыню ўбачыў свет у 1974 годзе ва Украіне) аўтар сумяшчае Т. і М. склоны ў аблативе, вылучыўшы асобна клічны склон (вакатыў). Л. Зізаній у свой час пераклаў аблатыў, зыходзячы з яго інструментальнага (арудзійнага) значэння, як творны склон. Але яшчэ ў ст. славянскай мове, як і лацінскай, М. склон уключаў у сабе і некаторыя значэнні Т. склону, у тым ліку і значэнне арудыйнасці. Гэтае значэнне звязвала ў адзін сінкрэтычны два склоны, якія пазней адасобіліся ў самастойныя. Не да канца сцёртыя паміж Т. і М. склонамі межы адчуваюцца і ў сучаснай беларускай мове.

У кожным склоне, апрача асноўных, можна вызначыць і больш прыватныя значэнні. Прыватным граматычным значэннем лічаць “рэгулярна паўтаральныя семантычныя тыпы, што з’яўляюцца вынікам узаемадзеяння граматычнай формы і кантэксту” (А.В. Бондарко. Система времен русского глагола. АДД. – Л., 1968, с. 15). Ідэя кантэкстуальнай абумоўленасці прыватных значэнняў развіваецца і Курыловічам (Проблемы классификации падежей // Очерки по лингвистике. – М., 1962. – С. 175-203). Сінтагматычны падыход знаходзім у А.В. Ісачанкі: “склонавая форма, вырваная з кантэксту, пазбаўляецца сэнсу, бо яна выражае адносіны, для ажыццяўлення якіх неабходны два члены” (Грамматический строй русского языка в сопоставлении со словацким, с.ю 94).

У адносінах да склонавых значэнняў кантэкст можна вызначаць як комплекс лексічных, лексіка-марфалагічных ці сінтаксічных умоў, пры якіх праяўляецца адно прыватнае значэнне склону. Напрыклад, словаформа *у хату, у хаце*; словазлучэнне: *гаварыць з сябрам, гаварыць з захапленнем*; *ісці ў горад, ісці ў нагу*; сказ: *Дом на гары*; *Цяжка Анюце*; *Лекцыя слухаецца з увагай* (*слухаецца студэнтамі*).

Як рэшткі былога клічнага склону, які быў характэрны для славянскага скланення (з сучасных літаратурных славянскіх моў гэта форма адзначаецца яшчэ ў балгарскай мове) маем у мастацкай літаратуры, у вусным маўленні ў якасці зваротка, які выражаецца формай Н. склону і спецыфічна клічнай формай: *Смялей, беларусе-араты*! (Куп*.); Кланяйся, громе, роднаму полю* (К-с).

У мінулым форма клічнага склону была характэрна для адушаўлёных назоўнікаў: *сыне, браце, коню*. У сучаснай мове такая форма характэрна для асабовых назоўнікаў м. і ж. роду (*Мікалаю, Сымоне, мамо, Галю*), адушаўлёных неасабовых м. роду (*саколе, голубе*) і неадушаўлёных м. роду пры іх персаніфікацыі (*ветру, лесе*). Але форма гэтая не адзначаецца ў назоўніках н. роду, бо, па заўвазе А.А. Шахматава, яшчэ да старажытнарускай мовы яна злілася ў гэтых назоўніках з формай Н. склону (гл. “Историческая морфология русского языка”, стр. 23).

Пры ўтварэнні гэтай формы могуць наглядацца пэўныя марфалагічныя змены: *хлопец – хлопча, князь – княжа, ойча* (са зніклага *отец*, гл. у К-са: *айцец Мадэст*). Але ў літаратурнай мове форма клічнага склону ўсё менш ужываецца: зваротак усё часцей выражаецца формай Н. склону.

Сістэма склонаў – аснова парадыгмы, пэўнай сістэмы склонавых форм, прадстаўленых пэўным наборам канчаткаў, што і прадстаўляюць парадыгму дадзенага слова. І калі разглядаць гэтыя сістэмы ў сувязі, то можна ўпэўніцца, што сістэма склонаў – велічыня пастаянная, змены, па крайняй меры, тут нязначныя: клічны склон перадаў функцыі зваротка Н. склону, а парадыгма, што матэрыяльна выражае сістэму склонаў, -- велічыня пераменная, бо сістэма форм падверглася сур’ёзным зменам (і, відаць, зараз можна гаварыць аб зрухах: гл. артыкулы В.А. Ляпёшкіна, З.А. Ляксуцінай). Шасцісклонавая сістэма не адлюстроўвае ўсёй разнастайнасці форм назоўніка, што тлумачыцца развіццём парадыгмы ў часе (параўн.: *з дом****а*** *ўсё так жа чутна была музыка; І добра зрабіў, сышоўшы з дом****у***). Але ў гэтым і ёсць праяўленне дыялектычнага адзінства моўнай сістэмы, дзе “сістэмнасць дыялектычна спалучаецца з асістэмнасцю, правіла з выключэннем. Не было б у сістэме супярэчнасцей, яна была б мёртвай і застылай сістэмай, не здольнай на развіццё і прагрэс” (Филин Ф.П. Об актуальных задачах советского языкознания // ВЯ, 1981, № 1, с. 5).

3. У сучаснай беларускай мове вызначаецца чатыры асновы назоўніка па якасці апошняга гука асновы; на цвёрды (*стол, ліст, вада, дрэва*), мяккі (*арцель, дзень, воля, поле, старшыня, кассё*), зацвярдзелы (*двор, палац, рэч, ружжо, раніца*), заднеязычны (*гарох, пясок, парог, дарога, страха, рака, рэха, воблака*). Асновы на -*й* ці -*ў* трапляюць адпаведна на мяккі ці цвёрды зычны ў адпаведнасці з характарыстыкай гэтых гукаў. Пры размеркаванні па тыпах у асноўным вытрымліваецца родавы крытэрый: мужчынскае скланенне (усе назоўнікі мужчынскага роду з нулявым канчаткам), жаночае (назоўнікі на -*а*(-*я*) і нулявы канчатак). Але побач з гэтым бярэцца пад увагу агульнасць форм скланення, а таму побач з назоўнікамі м. роду апынуліся і назоўнікі н. роду, параўн.: *стол – балота, стала – балота, сталу – балоту, сталом – балотам, на стале – аб балоце*; а назоўнікі ж. роду размеркаваліся па двух тыпах, параўн.: *зямля – арцель, зямлі – арцелі, зямлю – арцель, зямлёю – арцеллю*; асобныя назоўнікі па сваіх формах не маюць тыповага скланення: ім уласціва свая парадыгма, свой узор: *імя, імя* ці *імені*, *імю* ці *імені* і г.д.

Традыцыйна выдзелена тры тыпы скланення: 1-ае, 2-ое, 3-яе, прычым парадак 1 і 2 можа мяняцца, параўн.: Сучасная беларуская мова. Марфалогія, с.55; Бел. граматыка, ч.1, с. 65; Граматыка бел. мовы, т. 1, с. 43. У школьнай граматыцы, як найбольш традыцыйнай, першым лічыцца скланенне на -а(-я) тыпу *вада, зямля*, куды ўключаюцца і назоўнікі м. роду на -а(-я) тыпу *старшыня, бацька, дзядзька*. У большасці дапаможнікаў для вну першым скланеннем называюць назоўнікі м. роду з нулявым канчаткам і ніякага на -а, -о, -е ў Н. склоне адз. ліку (*дом, сон, мора, вядро, поле*), а таксама назоўнікі тыпу *Паўло, Дняпро, Пятро*, назоўнікі на -а з ацэначнымі суфіксамі -іска (-ыска), -ішча (*вятрыска, дамішча, галасішча*), 5 назоўнікаў на -мя (*бярэмя, вымя, полымя, семя, цемя*), што выклікана, на думку даследчыкаў, значнай колькасцю слоў і ўплывовасцю формазмянення гэтага скланення ў параўнанні з астатнімі: напрыклад, пашырэнне канчаткаў Р. склону мн. ліку гэтага скланення на формы іншых скланенняў: *межаў, рэчаў*.

Да другога скланення аднесены назоўнікі толькі ж. роду з канчаткамі -а(-я) (назоўнікі м. роду з такімі ж канчаткамі перайшлі ў разрад рознаскланяльных): *сцяна, сястра, зямля, вясна*.

Трэцяе скланенне ўключае назоўнікі ж. роду адз. ліку з нулявым канчаткам у Н. склоне і асновай на цвёрды (*верф, кроў, свякроў*), мяккі (*столь, соль)* і зацвярдзелы зычны (*ноч, печ, мыш*).

Кожны тып скланення характарызуецца спецыфічным наборам флексій, ужыванне якіх залежыць ад віду асновы, націску, наяўнасці-адсутнасці чаргаванняў зычнага асновы, семантыкі назоўнікаў. Тлумачэнне гэтаму, як і варыянтнасці форм склону, трэба шукаць у гісторыі мовы (успомнім скланенне назоўнікаў у стараславянскай мове): у выніку перагрупіроўкі тыпаў скланення па асновах у тыпы скланення па родах былыя канчаткі ў новых аб’яднаннях паводзілі сябе па-рознаму: адны поўнасцю знікалі (напрыклад, канчаткі -*ові*(-*еві* Д. склону асноў на -*о* знік з літаратурнага ўжытку, але захаваўся ў паасобных беларускіх гаворках (*возові, сынові, тракторові, ковалёві, воўкеві* – гл. Жыдовіч, с.79), другія, наадварот, замацоўваліся і пашыраліся на многія разрады слоў, напрыклад, канчатак -*у*(-*ю*) у Р. склоне адз. ліку (*азарту, сораму, берагу, снегу* – Бел. грамат., ч.1, с.72-78). Іншы раз адзін і той жа склон мог быць прадстаўлены некалькімі склонавымі формамі, якія пазней атрымалі семантыка-марфалагічныя размежаванні або сталі ўспрымацца як варыянтныя, напрыклад: у назоўніках М. склону адз. ліку м. роду ўжыванне канчаткаў залежыць ад віду асновы (*на стале, на пні, на нажы*), чаргавання (*у стозе – у стагу*), лексічнага значэння (*на дварэ цёмна – на школьным двары*); у Р. склоне такія назоўнікі маюць канчаткі -*у*(-*ю*) або -*а*(-*я*) толькі ў залежнасці ад значэння: *спыніліся каля дуба, высокая града дубу, бочкі, зробленыя з дубу*. Прыкладам варыянтнасці могуць служыць формы назоўнікаў Р. склону мн. ліку, дзе даволі часта адзін і той жа назоўнік мае некалькі форм: *вёдзер, вёдраў; граней, граняў*. У моўнай практыцы за такімі варыянтамі паступова пачалі замацоўвацца стылістычныя размежаванні (В.У. Ляпёшкін), спецыфічнасць канструкцый (*няма сарака год, некалькі год, калгас 40 год Кастрычніка, але з даваенных гадоў, у творах 20-х гадоў*). Часцей жа адзін з варыянтаў выступае як ненарматыўны, не характэрны для літаратурнай мовы, а яго ўжыванне ў мастацкай літаратуры можна разглядаць ці як стылістычны прыём (параўн.: *партызан* у мове аўтара, але *партызанаў* у мове персанажа), ці як адхіленне ад нормы.

4. У выніку перагрупіроўкі тыпаў скланення з’явілася і група рознаскланяльных назоўнікаў. Сярод іх вызначаюцца тры назоўнікі на -*мя*: *ім****я****, племя, стрэмя* (астатнія 5 назоўнікаў на -*мя* згубілі ўжо ў беларускай мове адметныя ўстаўкі і перайшлі ў тыпавое скланенне ніякага роду), назвы маладых істот (*дзіця*, *цяля*(*ё*), *птушаня*(*ё*), *немаўля*(*ё*), *хлапчаня*(*ё*), якія скланяюцца з устаўкай *яц-ят*. Сваю назву такія назоўнікі атрымалі з-за рознатыповых форм скланення: у адных склонах прадстаўлены канчаткі аднаго тыпу, у другіх – другога: *імя, імені, імені, імя, іменем, аб імені*. Апрача названых, у групу рознаскланяльных уключаюцца назоўнікі м. роду на -*а*(-*я*) і агульнага роду, калі яны абазначаюць асоб м. полу (*бацька, старшыня, мужчына, прамоўца, задавака, плакса, ціхоня)* (гл. Сучасная беларуская літаратурная мова. Марфалогія. Пад рэд. Ф.М. Янкоўскага, с. 62). У іншых дапаможніках сюды ўключаюць назоўнікі з суфіксамі -*ін*(-*ын*), -*анін*(-*янін*): *селянін, балгарын, гамяльчанін, мінчанін*  і словы *вока, вуха, калена, сусед, чорт, неба, маці* (гл. Граматыку бел. мовы. Т. 1, Бурак Л.І. Сучасная беларуская мова), хоць тут хутчэй не рознаскланяльнасць, а асаблівасць скланення, паколькі ў адз. ліку яны маюць тыпавыя канчаткі адпаведных скланенняў (*селяніна, вока, неба; селяніну, воку, небу* і г.д., а ў мн. ліку ва ўсіх склонах, апрача Р., і ў некаторых назоўніках Т. склону наглядаецца ўніфікацывя канчаткаў: *сялянам, вачам, нябёсам* і інш.

5. Спецыфічную групу ў сістэме скланення складаюць так званыя нескланяльныя назоўнікі (іх яшчэ называюць незмяняльнымі – Сямешка Л.І. Запазычаныя назоўнікі з асновай на галосны ў сістэме скланення …// Тыпалогія і ўзаемадзеянне славянскіх моў і літаратур. – Мн., 1973, с.ю 207). Адметнае тут заключаеццы ў тым, што яны, з аднаго боку, маюць нязменную форму (адсутнічаюць паказчыкі ліку і склону), а з другога, уступаюць у пэўныя адносіны з іншымі словамі, што рэгламентуецца сістэмай склонаў: *пад’ехала таксі*, *у Беларусі жыве звыш 11 млн. зялёных какаду*. Д.М. Аўсяніка-Кулікоўскі заўважыў, што “ў словах, пазбаўленых знешніх знакаў граматычных форм, на самай справе граматычныя формы ёсць, толькі яны пастаўлены ў залежнасці ад форм сінтаксічных” (Синтаксис русского языка). Такім чынам у канструкцыях развіваецца аналітычнае выражэнне значэння склону, а ў некаторых выпадках такія словы набываюць і марфалагічнае выражэнне склону: *Бандарэнка Ніны, Пабла Неруды*.

Да незмяняльных назоўнікаў належыць некалькі груп: агульныя назоўнікі іншамоўнага паходжання, якія заканчваюцца на галосны (амплуа, журы, метро, паліто), уласныя назоўнікі іншамоўнага паходжання, якія заканчваюцца на галосны (*Чылі, Гётэ, По, Гюго, Віардо, Дэфо, Русо, Фуко, Мао, Мільё, Галілео*), усе запазычаныя назоўнікі са значэннем жаночай асобы (*фрау Кёнінг, мадам Элізабэт, пані Мнішак, Эжэні Катон*), славянскія прозвішчы на націскное -*о* (*Будзько, Крамко, Валько, Буйло, Клімко, Кахно, Лапо, Трушко, Занько*), множналікавыя ўласныя назоўнікі (*Сядых, Лявых, Чарных, Кароткіх*), прозвішчы на зычны са значэннем асобы ж. полу (*Богдан, Гулевіч, Кандрацюк, Бондар*), абрэвіятуры (апрача гукавых): *райана, аблана, Белта*, але *ВАК, БАМ, ЛІМ* і інш., якія скланяюцца падобна звычайным словам адпаведнай асновы: ВАКа, ЛІМа і г.д. Некаторыя з такіх абрэвіятур набылі поўнасцю ўсе склонавыя формы і нічым не адрозніваюцца ад скланення звычайных слоў: *загс, дот, ЦУМ.*

1. Для множналікавых назоўнікаў характэрна няпоўная парадыгма скланення, г.зн. яны змяняюцца па склонах толькі ў множным ліку і ўключаюць пэўныя тэматычныя групы назоўнікаў (гл. лекцыю “Катэгорыя ліку”).

Па ад’ектыўным скланенні змяняюцца субстантываваныя прыметнікі (*ляснічы, сталовая, марожанае, прыхожая, хворы, зернавыя*) і прозвішчы, зыходныя формы якіх нагадваюць прыналежныя прыметнікі (*Іваноў, Сабалеўскі, Федзін, Пятрова, Грыцаева*).

Такім чынам, разгляд катэгорыі склону паказвае, што кожны назоўнік незалежна ад свайго лексічнага значэння можа выступаць са значэннем усіх шасці склонаў. Але ў маўленні паміж словамі ўзнікаюць больш канкрэтныя і разнастайныя адносіны, што вызначаюцца як прыватныя склонавыя значэнні. Назоўны і 5 ускосных склонаў адпавядаюць прынцыпу адзінства гукавой формы і значэння, чаму не супярэчыць і гістарычна ўзніклая варыянтнасць. Тыпізацыя словазмянення дала магчымасць вылучыць 3 асноўныя тыпы скланення і групу рознаскланяльных, якія ў сучаснай беларускай мове нешматлікія. Апрача таго, у сістэме склонавых адносін вызначаецца група незмяняльных назоўнікаў, якія адной формай выражаюць усе значэнні, словы-субстантывы, што захоўваюць прыметнікавае скланенне, і множналікавых.

Пытанні і заданні:

1. Што выражае катэгорыя склону? Чым адрозніваецца яна ад катэгорый роду і ліку?
2. Колькі склонаў у сучаснай беларускай мове і чаму нельга назваць самастойным склонам формы *сыне, браце, громе*?
3. На якой аснове выдзяляюцца сучасныя тыпы скланення?
4. Чаму група называецца *рознаскланяльныя назоўнікі*? Як яна ўтварылася?
5. Чым выклікана варыянтнасць склонавых форм?
6. Скласці табліцы значэнняў Р. і Т. склонаў?

***Займеннік***

*Пытанні:*

1. Сутнасць лексіка-граматычнага класа займеннікаў.
2. Граматычныя катэгорыі ў займенніках.
3. Падзел займеннікаў па значэнні і суадносінах з іншымі часцінамі мовы.
4. Пераход іншых слоў у займеннікі і займеннікаў у іншыя словы.

*Літаратура:*

1. Сцяшковіч Т.Ф. Займеннік у беларускай мове. – Мн., 1977.
2. Карлаў Р.І. Да пытання аб замене займенніка *сей* формай *гэты* ў беларускай мове // Беларуская мова і мовазнаўства. Вып. 1. – Мн., 1973.
3. Карлаў Р.І. Семантыка ўказальных займеннікаў у беларускай мове // Беларуская мова і мовазнаўства. Вып. 2. – Мн., 1974.
4. Наркевіч А.І. Да ўжывання словазлучэнняў з уласна- і агульна-прыналежнымі займеннікамі // Веснік БДУ, IY серыя. 1980, №2.
5. Падручнікі.

1. Займеннікі належаць да старажытнага разраду слоў, якія здаўна прыцягваюць увагу даследчыкаў-лінгвістаў і філосафаў. Яшчэ з антычных граматык (лац. рronomen – займеннік) за гэтай часцінай мовы замацаваліся дзве асаблівасці: выступаць як замяняльнікі імені, адкуль і назва гэтага класа слоў, і служыць для абагульняльнага ўказання на прадметы, іх прыкметы, колькасць.

Абагульняльнае ўказанне і стала катэгарыяльным значэннем займенніка як часціны мовы, што звычайна падкрэсліваецца ў многіх падручніках і дапаможніках:часціна мовы, якая паказвае на прадметы, прыметы прадметаў ці колькасць, не называючы іх (Сучасная беларуская літаратурная мова. Пад рэд. Ф.М. Янкоўскага, 1975); самастойныя словы, якія паказваюць на прадметы або прыметы, але не называюць іх (“Сучасная беларуская мова” Л.І. Бурака); аналагічныя азначэнні і ў лінгвістычных даведніках і дапаможніках па рускай мове.

На сённяшні дзень займеннікам прысвечана нямала розных работ (праўда, большасць іх у рускім мовазнаўстве), але і зараз у лінгвістыцы працягваюцца спрэчкі аб указальнай уласцівасці займеннікаў і функцыі замяшчэння, аб займеннікавым значэнні, аб займенніках як часціне мовы і сутнасці яе, аб прынцыпах класіфікацыі займеннікаў. Напрыклад, пытанне аб значэнні займеннікаў цесна звязана з вырашэннем пытання аб уласцівасці займенніка – толькі ўказвае, толькі замяшчае ці ўказвае і замяшчае; прынцыпы класіфікацыі цесна пераплятаюцца з пытаннем аб’ёму гэтай часціны мовы: уключаюцца ці не ўключаюцца займеннікавыя прыслоўі тыпу *дзе, куды, адкуль* і г.д. Таму паспрабуем разабрацца ў гэтых пытаннях, прааналізаваць асобныя пункты гледжання.

У адрозненне ад іншых самастойных часцін мовы займеннікі пазбаўлены намінатыўнасці, і гэта асаблівасць з’яўляецца пастаяннай прыкметай семантыкі займеннікаў. У функцыянальным плане значэнне займеннікаў таксама адрозніваецца ад іншых слоў: яны служаць для ўказання на прадметы, іх прыкметы, колькасць і выступаюць як замяшчальнікі адпаведных намінатыўных адзінак. Таму для семантыкі займеннікаў характэрны ўказальная і замяшчальная ўласцівасці ў іх непасрэдным адзінстве.

Зыходзячы з гэтага, займеннікі як часціну мовы можна перш-наперш вызначаць як словы, функцыянальным значэннем якіх з’яўляецца ўказанне і замяшчэнне, агульным прызнакам – адсутнасць намінатыўнасці (аб гэтым можна прачытаць у Л.У. Шчэрбы “О частях речи” // Избран. Работы по русскому языку).

Асаблівасць значэння займеннікаў праяўляецца ў высокай ступені абагуленасці. Яны па-за актам камунікацыі не могуць выступаць канкрэтызатарамі, паколькі служаць указальнымі замяшчальнікамі, замяняльнікамі абазначэнняў, назваў. Паняцці павінны быць у моўным калектыве для ўсіх аднолькавымі: *дом, дрэва, малы, чырвоны*. У займенніках гэтага не наглядаецца. Таму канкрэтным зместам займеннікі напаўняюцца толькі ў маўленчым акце. Гэтаму садзейнічаюць моўныя і пазамоўныя характарыстыкі маўлення: удакладнення (Хто там? – Я, Ганна), удзельнікі маўлення (1, 2, 3 асобы), месца і час маўлення. Таму некаторыя лінгвісты ў вызначэнні займенніка ўключаюць і паняцце моўнай сітуацыі. Напрыклад, у В.С. Ахманавай: часціна мовы, катэгарыяльным значэннем якой з’яўляецца ўказанне на прадмет (прызнак), зыходзячы з дадзенай сітуацыі, з абставін дадзенага маўлення (Словарь лингвистических терминов).

На гэтай падставе некаторы лінгвісты, у прыватнасці, Алёхіна М.І (О классификации местоимений // РЯШ, 1982, № 1), Малавіцкі Л.Я. у сваёй манаграфіі “Гісторыя прадметна-асабовых займеннікаў рускай мовы ў семантыка-сінтаксічным аспекце” (Л, 1972) праводзяць класіфікацыі займеннікаў, а некаторыя ўспрымаюць займеннікі не зусім самастойнай часцінай мовы, неакрэсленай у граматычных адносінах (гл. В.В. Виноградов. Русский язык, 1974, стр. 317 и след.).

2. Асабліва падрабязна і, на нашу думку, правільна граматычныя асаблівасці займеннікаў апісаў В.М. Мікіцевіч, які заўважыў, што ўсе граматычныя асаблівасці імён уласцівы і займенніку, але праяўляюцца ў сілу спецыфічных асаблівасцей даволі спецыфічна. Катэгорыя роду, адна з асноўных катэгорый назоўніка, дзе яна выступае як лексіка-граматычная, у займенніках праяўляецца ўжо як фармальная (параўн. у прыметніках – дапасавальная, у лічэбніках – некаторыя словы словы са значэннем дапасавання): частка займеннікаў, нават згубіўшы знешнія паказчыкі роду, у кантэксце можа дапасоўваць словы ў пэўным родзе: *хто прыйшоў, нехта невядомы; што здарылася, нешта няяснае*. Некаторыя з займеннікаў могуць мяняць родавыя паказчыкі і адпаведна родавы значэнні: *які, якая, якое; чый, чыя, чыё*, у некаторых такія змены выражаюцца сінтаксічна: *я прыйшоў, пайшоў; я прыйшла, пайшла*. Гэтым займеннікі *я, ты* адрозніваюцца ад займеннікаў *ён, яна, яно*, якія маюць лексіка-граматычнае значэнне роду: *ён* (асоба муж. полу і прадмет муж. роду), *яна* (адпаведна жаночага), *яно* (адпаведна маладыя істоты і прадметы ніякага роду).

У сучаснай беларускай мове катэгорыя ліку займеннікаў характарызуецца абмежаванасцю праяўлення: фактычна аб гэтай катэгорыі можна гаварыць толькі ў некаторых займенніках (*які – якія, чый – чые, увесь – усе, я – мы*). Доказам, што катэгорыя ліку адзначаецца ў такіх займенніках, можа быць сінтаксічная сувязь, асобныя марфалагічныя паказчыкі (некалькі, некалькіх; -ія(-ыя), а таксама семантыка форм ліку. Зыходзячы з гэтага, формы *я* і *мы*, *ты* і *вы* можна разглядаць як суадносныя, бо значэнне формы множнага ліку прадстаўлена формулай “прадмет + іншыя аднародныя прадметы”: *мы* – “я + іншыя”, *вы* – “ты + іншыя”. Асаблівасці катэгорыі ліку, як і роду, звязаны з лексіка-граматычнымі адрозненнямі ўнутры займеннікаў: адны маюць дапасавальную катэгорыю (*якія дні*, *самі дзеці*), другія – самастойную (*мы, вы, некалькі*), але спецыфічных форм размежавання яны могуць і не мець (усе, чые). Характар катэгорыі ліку ў займенніках адбіўся і на сувязі займеннікаў: звычайна некаторыя з іх патрабуюць адзіночнага ліку нават пры ўказанні на множнасць: *Пасля вядома стала, што адбылося ў тую раніцу на шашы* (І. Мележ). *Нехта спяшаецца, камусьці не спіцца, некага гоніць радасць адкрыцця*… (Грах.).

Катэгорыя склону займеннікаў вызначаецца іх лексіка-граматычнай структурай, але ў адрозненне ад іншых катэгорый склонавыя формы з’яўляюцца носьбітамі склонавых адносін у спалучэннях з залежнымі займеннікамі ці ў ролі незалежнага члена флектыўнага дапасавання. Гэтае дапасаванне з займеннікам у склоне можа быць абмежавана некаторымі ўмовамі: прэпазіцыя, пазіцыя залежных кампанентаў у адносінах займенніка.

Супрацьпастаўленні склонавых форм у займенніках акрэслены, яскрава выражаны. Гэтаму садзейнічае і суплетывізм: *я, мне…,хто, каго…, яны, іх, ім*… Толькі ў некаторых выпадках наглядаецца тоеснасць форм займеннікаў і назоўнікаў: *нам, намі*, але *нас, вас, іх, імі* і інш.; *мне, табе; мной, табой* і г.д.

Астатнія займеннікі ў агульнай схеме паўтараюць скланенне прыметнікаў: *свой, свайго, свайму, сваім; той, таго, таму, тым; чые, чыіх, чыім, чыімі*.

Па словазнамянальных асаблівасцях сярод займеннікаў вылучаецца некалькі груп. Падобна назоўнікам скланяюцца асабовыя і зваротны займеннік, толькі займеннікі ён, яна, яно, яны скланяюцца па ўзору прыметнікаў*: яго, яе, іх; яму, ёй, ім; ім, ёй(ёю), імі* і г.д.

Прыналежныя, указальныя, азначальныя поўнасцю паўтараюць парадыгму скланення поўных прыметнікаў. Адметная асаблівасць гэтага скланення – формы Р. і Т. скл. адз. ліку жаночаго роду, дзе адзначаюцца аднаскладовыя -ой(-ай) і двухскладовыя -ое(-ае), -ою(-аю) канчаткі: той, тае; той, тою; іншай, іншае; іншай, іншаю. Па заўвазе М.Г. Булахава, нарматыўнымі ў гэтых формах выступаюць аднаскладовыя канчаткі, але “пад уплывам жывых народных гаворак у некаторых літаратурных стылях ужываецца таксама двухскладовая форма” (Заглянем у свет статыстыкі форм- -- Аб некаторых асаблівасцях беларускай літаратурнай мовы. – Мн., 1965, с. 54). Прычым форма на -ою(-аю) у апошнія часы па рэгулярнасці ўжывання набліжаецца да варыянта нормы (стылістычнае размежаванне частаты ўжывання), а на -ое(-ае) адыходзяць на перыферыю літаратурнага ўжытку, выступаючы як характарыстычны сродак (асаблівасць мовы аўтара. Характарыстыка персанажа і інш.). *Ой, далёка нашым вёскам да такое дысцыпліны* (Куп.).

Спецыфічнасць семантыкі і своеасблівасць катэгорый займеннікаў уплываюць на іх пераноснае ўжыванне. Параўн. формы ветлівасці: вы – ты. *Зрабіце для сябе, малады чалавек, абавязковым правілам: кожны дзень, хоць на некалькі мінут, вазьміце ў рукі зборнік народных песень або казак, прыказак або загадак… Вы напэўна знойдзеце слова, якога вам не хапала, вы ўбачыце, як народ шукае адзіна неабходнае слова, як паварочвае яго, каб яно засвяцілася новымі гранямі і адценнямі сэнсу*… (Н. Гілевіч); аўтарскае “мы”: *Мы спыніліся толькі на асноўных працах акадэміка Карскага, якія напісаны ім да з’яўлення “Беларусаў*”.

Такія пераносныя ўжыванні часта носяць экспрэсіўны характар, і таму займеннікавыя формы выконваюць пэўную стылістычную нагрузку, напрыклад, *яны – ён*.

Іншы раз формы могуць выступаць з іншым значэннем без стылістычных адценняў: *яго, яе, іх* са значэннем прыналежнасці. *Вечна клапатлівая маці ўсё часцей з’яўлялася ў яго думках.* (Б.). *Няма ў кнігах роду іх, імя іх толькі адшчапенцы…* (Куп.).

Сінтаксічная функцыя займеннікаў супадае з функцыямі астатніх імён: дзейнік, дапаўненне, азначэнне, хаця могуць быць і выказнікам ( *Цяпер, браце, наша свята! – сказаў бацька Міколку. – Цяпер паравозы нашы, дзяржава наша!* (М. Лынькоў), і акалічнасцю: *У бліжэйшы час па гэтым, святою нядзеляй, пайшла дзеўка макам-цветам, як кажуць, з кудзеляй* (Гіл.).

1. Традыцыйная (у тым ліку і школьная) граматыка вылучае 8-9 разрадаў займеннікаў на аснове іх значэння і тры разрады па суадносінах замяшчэння іншых часцін мовы. (Сучасная беларуская літаратурная мова, с. 130; Л.І. Бурак. Сучасная беларуская мова, с.154-159). Але ў лінгвістычнай літаратуры гэты падзел не вытрымліваецца паслядоўна. Гэта можа быць абумоўлена падыходам да сістэматызацыі часцін мовы. Напрыклад, у В.В. Панова наогул займеннік не існуе як асобная часціна мовы (гл. у кн. Языки народов СССР, т.1). У В.У. Вінаградава займеннікамі з’яўляюцца толькі асабовыя і некаторыя адносныя, што ўказваюць на асобы і прадметы, астатнія ж разышліся па іншых класах: прыметніках, часціцах, прыслоўях (гл. Русский язык, стр. 317).

Розніца ў класіфікацыі можа быць абумоўлена асновай самой класіфікацыі. Напрыклад, Зарэцкі А.І. (О местоимении // РЯШ, 1940, № 6), Алёхина М.И (О классификации // РЯШ, 1982, № 1) прапануюць за аснову ўзяць спосаб канкрэтызацыі займеннікаў у маўленчым акце. На характарыстыцы маўленчага акта (асабовая, прасторавая, часавая) і спосабах канкрэтызацыі займеннікаў вылучаюць асабовыя, зваротныя, узаемна-зваротныя (адзін аднаго), указальныя з падвідамі (той, гэты), пытальныя, адносныя, няпэўныя, ці неазначальныя, адмоўныя і азначальныя групы. Уся гэта сістэма, на думку Алёхінай М.І., можа быць прадстаўлена ў выглядзе ядра (асабовыя займеннікі) і кругамі перыферыі астатніх разрадаў (указальныя, пытальныя і г.д.). Але, на наш погляд, тут зблытаны дзве асновы ў класіфікацыі: значэнне і спосаб ужывання, што пры строга граматычнай ці іншай класіфікацыі недапушчальна. Таму класіфікацыя па значэнні павінна ісці на аснове абагуленай семантыкі займеннікаў (што зроблена ў традыцыйнай граматыцы), а на аснове спосабу канкрэтызацыі можна праводзіць другую класіфікацыю: падзел займеннікаў па ўжыванні.

Здольнасць замяняць імёны дала падзел займеннікаў на абагульнена-прадметныя (займеннікі-назоўнікі): *я, мы, ты, вы, ён, яна, яно, яны; хто, што* і інш. (з назоўнікамі іх збліжае агульнае значэнне прадметнасці і наяўнасць граматычных катэгорый роду, ліку і склону), абагульнена-якасныя (займеннікі-прыметнікі): *які, чый, свой, мой, самы, увесь, каторы* і інш. (указваюць на прыкметы прадметаў і маюць аналагічныя марфалагічныя асаблівасці); абагульнена-колькасныя (займеннікі-лічэбнікі): *колькі, некалькі, столькі, гэтулькі* (утрымліваецца запытанне пра колькасць прадметаў у сказе). Усе разрады адрозніваюцца граматычна.

У некаторых работах да займеннікаў адносяць і т.зв. займеннікавыя прыслоўі: *дзе, куды, тут, там*, паколькі яны выступаюць з тымі ж значэннямі ўказання і замяшчэння, што і астатнія займеннікі (гл. работы Алёхінай М.І., Ахманавай В.С.). Але патрэбна адзначыць, што гэта пытанне не зусім простае, і адназначнага адказу адразу даць, відавочна, немагчыма. Тут трэба ўвязаць некалькі пытанняў: 1) займеннік замяшчае імёны ці іншыя часціны мовы; 2) на якой падставе выдзяляецца займеннітк як часціна мовы; 3) якія граматычныя паказчыкі яе характарызуюць. У асноўным займеннікі адпавядаюць усім патрабаванням, а займеннікавыя прыслоўі (ці прыслоўныя займеннікі) не вытрымліваюць у апошнім крытэрыі: іх граматычныя паказчыкі рэзка адрозніваюцца. Таму і ўключэнне іх у разрад займеннікаў не зусім апраўдана.

1. Усе займеннікі характарызуюцца і асаблівасцямі ўжывання. Напрыклад, займеннікі *сам, увесь* у спалучэнні з асабовымі, зваротнымі ўтвараюць адзінства, якое выступае ў ролі аднаго члена сказа: *Сам ён ніколі б не адважыўся падысці да Яні* (дзейнік). *Паважай сябе самога, і людзі паважаць цябе будуць* (дапаўненне). Асабовыя і зваротныя займеннікі маюць пры сабе пераважна адасобленыя азначэнні: *Сур’ёзны, сталы не па летах, гадуе ён у сэрцы план…* (К-с); *Сяргей падхапіўся, хутка паправіў адзенне, зашпіліў гузікі. І нядужаму яму хацелася перад ёй быць у найлепшым выглядзе* (І. М.).

Звычайна ж пры неадасобленым азначэнні адбываецца субстантывацыя займенніка: *Адразу ж перайшоўшы на сяброўскае “ты”, дадаў: “Акулачыўся ты, Уладзімір Тарасавіч”* (Шам.).

Тое ж адбываецца з адмоўнымі і няпэўнымі займеннікамі: *Віктар нешта трымаў, а гэтае нешта білася і вырывалася* (Я. Маўр.) (параўн. постпазіцыйнае азначэнне, якое само субстантывуецца: *Лёгкі смутак па чымсьці неасэнсаваным, але блізкім, неабходным для жыцця і шчасця крануў яе сэрца* (Кул.).

Такім ужываннем абумоўлены пераход займеннікаў у іншыя часціны мовы. Напрыклад, *ён, яна* – каханы, каханая; *сам* – гаспадар, *сама* – гаспадыня; *мой, мая* – муж, жонка; *яны* – ворагі; *мы* – сябры; *наш* – савецкі, чырвоны, з адной арганізацыі, *свой* – тое ж значэнне, што і інш.: *Сваіх многа, а як прыходзіцца тапіцца, -- няма за каго ўхапіцца. Дачуўся я, што нашы за Эльбаю, і падаўся туды, да сваіх*. Апрача таго, займеннікі могуць выступаць у ролі а) часціц: *Не той Грамабой… Ён табе і разу задарма не ступіць*. *А твар яе белы-белы, як тая бяроза. Хто гэта? Каморнік ці што*?; б) прыслоўя: *Пан Зыгмунд асцярожна апусціў яго на ганак, нечага* (= чамусьці) *зняў шапку*. (К-с).

Іншыя словы ў ролі займеннікаў таксама могуць ужывацца, напрыклад: *У адным з мінскіх паркаў узвышаецца бронзавы хлопчык з вялікай гранатай у руцэ* (Адм.), але пра гэты пераход (пранаміналізацыю) мы будзем гаварыць у спецыяльнай лекцыі.

Усё сказанае сведчыць, што займеннік прадстаўляе сабой самастойны клас слоў, які характарызуецца спецыфічным значэннем, марфалагічнымі паказчыкамі.

Пытанні і заданні:

1. Якія функцыі ў мове выконвае займеннік?
2. Гэта асобная часціна мовы ці ў кожнай часціны ёсць “свой” займеннік?
3. Якая адметная семантычная прымета займеннікаў?
4. *Я і мы* – розныя словы ці формы?
5. Чаму ўжываецца форма “*з нечым*”, але “*ні з чым*”?